Parlement krap kop oor onteiening sonder vergoedingLP’s tydens ‘n parlementsitting. (Foto: GCIS) Die speaker van die Nasionale Vergadering, Thandi Modise, het regsadvies aangevra rakende die parlement se hantering van die wysiging van artikel 25 van die Grondwet om onteiening sonder vergoeding te vergemaklik. Die mandaat van die tersaaklike ad hoc-komitee van die parlement het verlede Sondag verval en is nie hernieu nie. Dit beteken daar is tans amptelik geen parlementêre ondersoek na die verandering van die Grondwet aan die gang nie. Die komitee is getaak om te ondersoek of en hoe die Grondwet verander behoort te word om onteiening sonder vergoeding toe te laat. Tydens ŉ vergadering van die Nasionale Vergadering wat Donderdagoggend plaasgevind het, was daar ŉ groot mate van verdeeldheid oor die toekoms van die proses. Terwyl voorstanders van die verandering van artikel 25 druk wil uitoefen dat die komitee sy werksaamhede teen 31 Oktober moet afhandel, het teenstanders soos DA-hoofsweep Natasha Mazzone uitgewys dat dit tans onmoontlik is om openbare insette op gemeenskapsvergaderings aan te hoor soos wat die Grondwet vereis. Nog geen sulke openbaredeelname-verhore het in die Oos-Kaap of die Wes-Kaap plaasgevind nie en weens die afsonderingsmaatreëls wat tans geld, is die hou van sulke byeenkomste onwettig. Daarna moet kennersmenings nog deur die parlement aangehoor word voordat die komitee begin debatteer oor die inhoud van die voorgestelde veranderinge. Gegewe die wetlike slaggate het Modise dus onderneem om teen Donderdagmiddag met regsadvies verslag te lewer aan die programkomitee oor die toekomspad, maar teen Vrydagmiddag is geen sodanige advies nog deur komiteelede ontvang rakende ŉ vraagstuk wat die parlement behoorlik laat kopkrap nie.